ช่วยแนะนำยาเม็ดคุมกำเนิดยี่ห้อไหนดีครับ ถ้าไม่ใช้ถุงยางอนามัย ใช้แค่ยา แล้วหลั่งนอก จะเป็นไรไหม
สวัสดีค่ะ ยาคุมกำเนิดโดยส่วนใหญ่ที่แนะนำให้ทาน คือยาคุมกำเนิดชนิดฮอร์โมนรวม ซึ่งเป็นยาคุมกำเนิดที่ขายกันเป็นส่วนใหญ่ ทั้งนี้ ประสิทธิภาพในการป้องกันการตั้งครรภ์ ไม่แตกต่างกันในแต่ละยี่ห้อ สามารถเลือกทานยาคุมกำเนิดยี่ห้อใดก็ได้ สิ่งสำคัญคือการทานยาให้ถูกต้องมากกว่า สำหรับผลข้างเคียงในแต่ละยี่ห้อนั้น อาจไม่เหมือนกัน เช่น หากเป็นยาคุมกำเนิดชนิดที่มีฮอร์โมนต่ำ ก็จะไม่ค่อยมีผลข้างเคียงเรื่องอาการคลื่นไส้ เวียนหัว ปวดหัว เจ็บเต้านม แต่ก็จะมีผลข้างเคียงในเรื่องที่ทำให้มีเลือดออกกะปริดกะปรอยหรือประจำเดือนขาดหายไปได้มากกว่ายาคุมกำเนิดชนิดที่มีฮอร์โมนปกติอย่างไรก็ตาม การใช้ยาคุมยี่ห้อเดียวกันในแต่ละคน ก็อาจเกิดผลข้างเคียงที่ไม่เหมือนกันได้ ดังนั้น จึงอาจไม่สามารถระบุยี่ห้อที่เหมาะสมที่ชัดเจนให้ได้ค่ะ หากทานยี่ห้อใดแล้ว ไม่เกิดผลข้างเคียงใดๆ ก็ให้เลือกทานยี่ห้อนั้นๆ ค่ะส่วนการเลือกชนิด 21 หรือ 28 เม็ดนั้น ขึ้นอยู่กับว่าถนัดแบบใด หากเลือกแบบ 21 เม็ด ก็ต้องเว้นระยะ 7 วัน ก่อนเริ่มทานยาแผงใหม่ ซึ่งก็เหมาะกับคนที่ไม่ขี้ลืม แต่หากทานแบบ 28 เม็ด ก็ให้ทานต่อเนื่องจนหมดแผง แล้วจึงต่อแผงใหม่ต่อไป ซึ่งก็ไม่ต้องนับวันที่ต้องเว้นระยะ 7 วันค่ะและเมื่อเริ่มทานยาคุมกำเนิดเป็นแผงแรก ให้ทานภายใน 1-5 วัน นับจากวันแรกที่มีประจำเดือนมา ยาคุมกำเนิดจึงจะออกฤทธิ์ในการป้องกันการตั้งครรภ์ได้ทันทีค่ะ หลังจากทานแผงแรกครบแล้ว หากเป็นชนิด 21 เม็ด ก็ต้องเว้นระยะ 7 วัน ก่อนเริ่มทานยาแผงใหม่ แต่หากทานแบบ 28 เม็ด ก็ให้ทานต่อเนื่องจนหมดแผง แล้วจึงต่อแผงใหม่ต่อไป โดยไม่ต้องสนใจว่าประจำเดือนจะหชเริ่มมาและหมดในวันใดค่ะทั้งนี้ หากทานยาได้อย่างถูกต้อง คือทานทุกวัน ไม่มีวันที่ลืมทาน ทานยาในเวลาเดียวกันหรือใกล้เคียงกันในแต่ละวัน ไม่มีอาเจียนหรือท้องเสียหลังทานยา ไม่ได้ทานยาอื่นบางชนิดร่วมด้วย ยาคุมกำเนิดก็จะช่วยป้องกันการตั้งครรภ์ได้มากกว่า 99% ดังนั้น จึงอาจไม่ต้องใช้ถุงยางอนามัยร่วม แต่หากต้องการเพิ่มประสิทธิภาพ หรือป้องกันโรคติดต่อทางเพศสัมพันธ์ ก็อาจใช้ถุงยางอนามัยร่วมด้วยค่ะ